CELEX: 32016D0537
Language: sk
Date: 2016-04-05 00:00:00
Title: Vykonávacie rozhodnutie Komisie (EÚ) 2016/537 z 5. apríla 2016 o uverejnení odkazu s obmedzením v Úradnom vestníku Európskej únie na normu EN 50566:2013 týkajúcu sa požiadaviek na preukázanie zhody vysokofrekvenčných polí z ručných bezdrôtových komunikačných zariadení a komunikačných zariadení pripevnených na tele používaných širokou verejnosťou (30 MHz – 6 GHz), podľa smernice Európskeho parlamentu a Rady 1999/5/ES (Text s významom pre EHP)

6.4.2016   
            
            
               SK
            
            
               Úradný vestník Európskej únie
            
            
               L 89/17
            
         VYKONÁVACIE ROZHODNUTIE KOMISIE (EÚ) 2016/537
   z 5. apríla 2016
   o uverejnení odkazu s obmedzením v Úradnom vestníku Európskej únie na normu EN 50566:2013 týkajúcu sa požiadaviek na preukázanie zhody vysokofrekvenčných polí z ručných bezdrôtových komunikačných zariadení a komunikačných zariadení pripevnených na tele používaných širokou verejnosťou (30 MHz – 6 GHz), podľa smernice Európskeho parlamentu a Rady 1999/5/ES
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 1999/5/ES z 9. marca 1999 o rádiovom zariadení a koncových telekomunikačných zariadeniach a o vzájomnom uznávaní ich zhody (1), a najmä na jej článok 5 ods. 3,
   so zreteľom na stanovisko Výboru pre posudzovanie zhody a pre dozor nad trhom v oblasti telekomunikácií (TCAM) zriadeného podľa článku 13 smernice 1999/5/ES,
   keďže:
   
               (1)
            
            
               Ak sa vnútroštátna norma, ktorou sa transponuje harmonizovaná norma, na ktorú bol uverejnený odkaz v Úradnom vestníku Európskej únie, vzťahuje na jeden alebo viac prvkov týkajúcich sa základných požiadaviek uvedených v článku 3 smernice 1999/5/ES, predpokladá sa, že rádiové zariadenie zhotovené v súlade s touto normou spĺňa príslušné základné požiadavky.
            
         
               (2)
            
            
               Francúzsko vznieslo v júli 2014 námietku v súvislosti s normou EN 50566:2013 týkajúcou sa požiadaviek na preukázanie zhody vysokofrekvenčných polí z ručných bezdrôtových komunikačných zariadení a komunikačných zariadení pripevnených na tele používaných širokou verejnosťou (30 MHz – 6 GHz).
            
         
               (3)
            
            
               Francúzsko sa domnieva, že táto norma by sa mala preskúmať, aby sa viac zohľadňovali podmienky používania mobilných telefónov, ako aj ostatných prenosných zariadení (napr. tabletové počítače), a preto je potrebné stanoviť podmienky pre vzdialenosť, pri ktorej sa má posudzovať špecifická miera absorpcie (SAR).
            
         
               (4)
            
            
               Po preskúmaní normy EN 50566:2013 Komisia spoločne so zástupcami Výboru pre posudzovanie zhody a pre dozor nad trhom v oblasti telekomunikácií (TCAM) dospela k záveru, že táto norma nespĺňa základné požiadavky uvedené v článku 3 ods. 1 písm. a) smernice 1999/5/ES. Článok 3 ods. 1 písm. a) smernice 1999/5/ES sa týka cieľov, pokiaľ ide bezpečnostné požiadavky stanovené v smernici Európskeho parlamentu a Rady 2006/95/ES (2). V bode 1 písm. d) prílohy I k smernici 2006/95/ES sa stanovuje: „Elektrické zariadenie by malo byť konštruované a vyrobené tak, aby sa zabezpečila ochrana proti nebezpečenstvám uvedeným v bodoch 2 a 3 tejto prílohy za predpokladu, že je zariadenie používané na účely, pre ktoré bolo vyrobené, a že je adekvátne udržiavané.“ V bode 2 tej istej prílohy sa stanovuje: V súlade s bodom 1 by mali byť predpísané opatrenia, aby sa zabezpečilo: „a) že osoby a domáce zvieratá budú primerane chránené proti nebezpečenstvu fyzického zranenia alebo iného poškodenia, ktoré by mohli byť spôsobené priamym alebo nepriamym stykom“ a „c) že osoby, domáce zvieratá a majetok sú primerane chránené proti neelektrickým nebezpečenstvám spôsobeným elektrickým zariadením odhaleným na základe skúseností“.
            
         
               (5)
            
            
               So zreteľom na potrebu zlepšiť bezpečnostné aspekty normy EN 50566:2013 a až kým nedôjde k vhodnej revízii predmetnej normy, uverejnenie odkazu na normu EN 50566:2013 v Úradnom vestníku Európskej únie by malo byť sprevádzané príslušným upozornením,
            
         PRIJALA TOTO ROZHODNUTIE:
   Článok 1
   Odkaz na normu EN 50566:2013 týkajúcu sa požiadaviek na preukázanie zhody vysokofrekvenčných polí z ručných bezdrôtových komunikačných zariadení a komunikačných zariadení pripevnených na tele používaných širokou verejnosťou (30 MHz – 6 GHz), sa uverejní v Úradnom vestníku Európskej únie s obmedzením uvedeným v prílohe.
   Článok 2
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   
      V Bruseli 5. apríla 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 91, 7.4.1999, s. 10.
   
      (2)  Smernica Európskeho parlamentu a Rady 2006/95/ES z 12. decembra 2006 o harmonizácii právnych predpisov členských štátov týkajúcich sa elektrického zariadenia určeného na používanie v rámci určitých limitov napätia (Ú. v. EÚ L 374, 27.12.2006, s. 10).
   
      PRÍLOHA
      
         Uverejnenie odkazov na európske harmonizované normy podľa smernice 1999/5/ES
      
      
                  EON (1)
                  
               
               
                  Odkaz na normu a jej názov
                  (a referenčný dokument)
               
               
                  Prvé uverejnenie v Ú. v. EÚ
               
               
                  Odkaz na nahradenú normu
               
               
                  Dátum ukončenia predpokladu zhody nahradenej normy
                  Poznámka 1
               
               
                  Článok smernice 1999/5/ES
               
            
                  Cenelec
               
               
                  EN 50566:2013
                  Norma na výrobok na preukázanie zhody vysokofrekvenčných polí z ručných bezdrôtových komunikačných zariadení a komunikačných zariadení pripevnených na tele používaných širokou verejnosťou (30 MHz – 6 GHz)
               
               
                  12.10.2013
               
               
                   
               
               
                   
               
               
                  Článok 3 ods. 1 písm. a)
               
            
                  Upozornenie: Pri uplatňovaní tohto uverejnenia sa musia dodržiavať určité podmienky týkajúce sa vzdialenosti s ohľadom na každodenné praktické používanie, ktorými sa zabezpečí bezpečné používanie ručných bezdrôtových komunikačných zariadení a komunikačných zariadení pripevnených na tele používaných širokou verejnosťou (30 MHz – 6 GHz) na účely bezpečnostných cieľov uvedených v článku 3 ods. 1 písm. a) smernice 1999/5/ES v spojení s prílohou I k smernici 2006/95/ES. Napríklad na meranie špecifickej miery absorpcie (SAR) končatinami (limit 4 W/kg) sa nesmie použiť žiadna vzdialenosť (zariadenie v kontakte); na meranie SAR trupom (limit 2 W/kg) možno použiť vzdialenosť, ktorá nepresahuje niekoľko milimetrov.
               
            
                  Poznámka 1:
               
               
                  Dátum ukončenia predpokladu zhody je vo všeobecnosti dátum stiahnutia nahradenej normy stanovený európskou organizáciou pre normalizáciu. Používatelia týchto noriem sa však upozorňujú na to, že v niektorých výnimočných prípadoch to môže byť inak.
               
            
         (1)  EON: Európska organizácia pre normalizáciu:
      
                   
               
               
                  CEN: Avenue Marnix 17, 1000, Bruxelles/Brussels, BELGIQUE/BELGIË, tel. +32 25500811; fax +32 25500819 (http://www.cen.eu)
               
            
                   
               
               
                  Cenelec: Avenue Marnix 17, 1000, Bruxelles/Brussels, BELGIQUE/BELGIË, tel. +32 2 519 6871; fax +32 25196919 (http://www.cenelec.eu)
               
            
                   
               
               
                  ETSI: 650, route des Lucioles, 06921 Sophia Antipolis, FRANCE, Tel. +33 492944200; fax +33 493654716, (http://www.etsi.eu)